《寄刘叔骥兼索远斋伯瑞》
宋代·赵蕃

苕溪往来非不款，何山道场况非远。如何著脚竟无缘，孤我平生看山眼。

刘郎生长在溪山，吸光饮绿岁月闲。不惟人作晋宋样，更觉诗参简远间。

向来稍得相酬唱，别后阙然难屡枉。况今结束事西浮，那可无诗道遐想。

远斋视我犹其子，伯仲视我乃其季。傥能俱寄绝妙辞，更约髯参并表弟。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。